A magyar labdarúgó-válogatottnak 1983-ban tíz találkozója volt. Nyolc mérkőzés ebből Eb-selejtező volt. A tétmeccsek nem sikerültek igazán, mindössze a luxemburgi csapatot előzte meg a csoportban a magyar csapat. Talán gyógyírt jelentett, hogy a Budapesten 1–0-ra legyőzött dán csapat később az Európa-bajnokságon az elődöntőig jutott. A két barátságos mérkőzés javított a mérlegen, Portugália és az 1982-es világbajnokságon ezüstérmes Német Szövetségi Köztársaság ellen döntetlent ért el a csapat.